CELEX: 52017JC0040
Language: sk
Date: 2017-10-31
Title: Spoločný návrh ROZHODNUTIE RADY o pozícii, ktorá sa má v mene Európskej únie prijať v Spoločnom výbore ministrov a Spoločnom výbore pre spoluprácu zriadených Dohodou o strategickom partnerstve medzi Európskou úniou a jej členskými štátmi na jednej strane a Kanadou na strane druhej, pokiaľ ide o prijatie rokovacieho poriadku Spoločného výboru ministrov, mandátu Spoločného výboru pre spoluprácu a mandátu podvýborov zriadených Spoločným výborom pre spoluprácu

EURÓPSKA KOMISIA
            V Bruseli31. 10. 2017
            JOIN(2017) 40 final
            2017/0279(NLE)
            Spoločný návrh
            ROZHODNUTIE RADY
            o pozícii, ktorá sa má v mene Európskej únie prijať v Spoločnom výbore ministrov a Spoločnom výbore pre spoluprácu zriadených Dohodou o strategickom partnerstve medzi Európskou úniou a jej členskými štátmi na jednej strane a Kanadou na strane druhej, pokiaľ ide o prijatie rokovacieho poriadku Spoločného výboru ministrov, mandátu Spoločného výboru pre spoluprácu a mandátu podvýborov zriadených Spoločným výborom pre spoluprácu
            
               
         
         
            
               DÔVODOVÁ SPRÁVA
            
            
               1.PREDMET NÁVRHU
            
            
               Tento návrh sa týka rozhodnutia o stanovení pozície, ktorá sa má v mene Európskej únie prijať v Spoločnom výbore ministrov a Spoločnom výbore pre spoluprácu zriadených Dohodou o strategickom partnerstve medzi Európskou úniou a jej členskými štátmi na jednej strane a Kanadou na strane druhej, v súvislosti s plánovaným prijatím rokovacieho poriadku Spoločného výboru ministrov, mandátu Spoločného výboru pre spoluprácu a mandátu podvýborov zriadených Spoločným výborom pre spoluprácu.
            
            
               2.KONTEXT NÁVRHU
            
            
               2.1.Dohoda o strategickom partnerstve medzi EÚ a Kanadou
            
            
               
                  Cieľom Dohody o strategickom partnerstve medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“) je posilniť strategické partnerstvo medzi EÚ a Kanadou vytvorením komplexného rámca spolupráce v oblasti otázok zahraničnej a bezpečnostnej politiky a v mnohých oblastiach odvetvových politík. Dohoda je založená na hodnotách a zásadách spoločných pre EÚ a Kanadu, akými sú demokracia, ľudské práva, mier, bezpečnosť a právny štát, a slúži aj na posilnenie a rozšírenie politického dialógu a na presadzovanie týchto hodnôt vo svete. V dohode sa na tieto účely stanovujú mechanizmy štruktúrovaných konzultácií.
               
               
                  Dohoda sa predbežne vykonáva od 1. apríla 2017.
               
            
            
               2.2.Spoločný výbor ministrov
            
            
               Spoločný výbor ministrov (SVM) sa zriaďuje článkom 27 ods. 2 dohody. Jeho hlavná úloha spočíva v preskúmaní celkovej spolupráce medzi EÚ a Kanadou a v poskytnutí strategického usmernenia na uľahčenie vykonávania dohody, v zabezpečení súdržnosti a v prípadnom rozšírení rozsahu spolupráce.
            
            
               Spoločný výbor ministrov zhodnotí najmä stav spolupráce na základe výročnej správy Spoločného výboru pre spoluprácu. Vypracuje odporúčania týkajúce sa práce Spoločného výboru pre spoluprácu vrátane odporúčaní na nové oblasti budúcej spolupráce a riešenia akýchkoľvek sporov vyplývajúcich z vykonávania dohody v súlade s článkom 28 dohody.
            
            
               Spoločný výbor ministrov môže prijímať rozhodnutia na dosiahnutie cieľov tejto dohody. Rozhodnutia budú prijaté po ukončení príslušných vnútorných postupov zmluvných strán dohody v súlade s ich zákonmi a inými právnymi predpismi.
            
            
               Spoločný výbor ministrov pozostáva zo zástupcov zmluvných strán a predsedá mu minister zahraničných vecí Kanady a vysoký predstaviteľ Únie pre zahraničné veci a bezpečnostnú politiku. Zasadá na ročnom základe alebo na základe vzájomnej dohody, kedykoľvek si to okolnosti vyžiadajú. Spoločný výbor ministrov prijíma svoj rokovací poriadok.
            
            
               2.3.Spoločný výbor pre spoluprácu
            
            
               Spoločný výbor pre spoluprácu sa zriaďuje článkom 27 ods. 3 dohody. Jeho hlavné úlohy sú tieto:
            
            
               – odporúčať priority v súvislosti so spoluprácou medzi zmluvnými stranami,
            
            
               – monitorovať vývoj strategických vzťahov medzi zmluvnými stranami,
            
            
               – vymieňať si názory a predkladať návrhy týkajúce sa akýchkoľvek otázok spoločného záujmu,
            
            
               – vydávať odporúčania na zvýšenie efektívnosti, účinnosti a synergie medzi zmluvnými stranami,
            
            
               – zabezpečovať riadne fungovanie dohody,
            
         
         
            
               – predkladať výročnú správu Spoločnému výboru ministrov o stave vzťahov, ako aj
            
            
               – zriaďovať podvýbory, ktoré mu budú pomáhať pri plnení jeho úloh.
            
            
               Spoločný výbor pre spoluprácu sa skladá zo zástupcov oboch zmluvných strán a predsedá mu jeden vysoký úradník Únie a jeden vyšší úradník z Kanady. Zasadá raz za rok, striedavo v Únii a Kanade. Prijíma svoj mandát. Spoločný výbor pre spoluprácu môže požiadať výbory a podobné orgány zriadené v rámci existujúcich bilaterálnych dohôd medzi zmluvnými stranami o podávanie pravidelných informácií o ich činnosti v rámci priebežného, komplexného prehľadu vzťahov medzi zmluvnými stranami.
            
            
               2.4.Pripravovaný akt Spoločného výboru ministrov
            
            
               Spoločný výbor ministrov má prijať rozhodnutie o prijatí svojho rokovacieho poriadku (ďalej len „pripravovaný akt“).
            
            
               Cieľom pripravovaného aktu je v súlade s článkom 27 ods. 2 písm. b) bodom iv) dohody prijať rokovací poriadok, ktorým sa riadi fungovanie Spoločného výboru ministrov, aby sa zabezpečilo vykonávanie dohody.
            
            
               2.5.Pripravované akty Spoločného výboru pre spoluprácu
            
            
               Spoločný výbor pre spoluprácu má prijať svoj mandát, ako aj mandát svojich podvýborov (ďalej len „pripravované akty“).
            
            
               Cieľom pripravovaných aktov je v súlade s článkom 27 ods. 3 písm. c) a článkom 27 ods. 3 písm. b) bodom viii) tejto dohody prijať mandát, ktorý je základom fungovania Spoločného výboru pre spoluprácu a zároveň prijať mandát podvýborov zriadených Spoločným výborom pre spoluprácu, aby sa zabezpečilo vykonávanie tejto dohody.
            
            
               3.POZÍCIA, KTORÁ SA MÁ PRIJAŤ V MENE ÚNIE
            
            
               Pozícia, ktorá sa má prijať v mene Únie, by mala mať za cieľ prijať rokovací poriadok Spoločného výboru ministrov, mandát Spoločného výboru pre spoluprácu a mandát podvýborov zriadených Spoločným výborom pre spoluprácu v zmysle dohody.
            
            
               4.PRÁVNY ZÁKLAD, SUBSIDIARITA A PROPORCIONALITA
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa uvádza rozhodnutie, ktorým sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi dotknutý orgán. Zahŕňa aj nástroje, ktoré podľa medzinárodného práva nemajú záväzný účinok, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .
            
            
               4.1.2.Uplatnenie na tento prípad
            
            
               Spoločný výbor ministrov, Spoločný výbor pre spoluprácu a jeho podvýbory sú orgány zriadené na základe Dohody o strategickom partnerstve medzi Európskou úniou a jej členskými štátmi na jednej strane a Kanadou na strane druhej.
            
            
               Akty uvedené v prílohách k tomuto rozhodnutiu, na ktorých prijatie je vyzvaný Spoločný výbor ministrov a Spoločný výbor pre spoluprácu, sú záväzné. Zdôvodňuje sa to skutočnosťou, že v súlade s článkom 27 ods. 2 písm. b) bodom iv) a bodom v) tejto dohody Spoločný výbor ministrov má prijať svoj vlastný rokovací poriadok a rozhodnutia so súhlasom oboch zmluvných strán, zatiaľ čo v súlade s článkom 27 ods. 3 písm. b) bodom viii) a článkom 27 ods. 3 písm. c) Spoločný výbor pre spoluprácu má zriadiť podvýbory a dohodnúť sa na svojom mandáte.
            
            
               Pripravované akty nedopĺňajú ani nemenia inštitucionálny rámec dohody.
            
         
         
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak plánovaný akt sleduje dvojaký cieľ alebo obsahuje dve zložky a ak jeden z týchto cieľov alebo jednu z týchto zložiek možno označiť za hlavný cieľ alebo hlavnú zložku, zatiaľ čo druhá je iba doplňujúcim cieľom alebo doplňujúcou zložkou, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               V prípade pripravovaného aktu, ktorý naraz sleduje viacero cieľov alebo ktorý má viac zložiek, ktoré sú nerozlučne spojené, a to bez toho, aby jeden cieľ alebo jedna zložka boli doplňujúcimi oproti ostatným, hmotnoprávny základ rozhodnutia podľa článku 218 ods. 9 ZFEÚ musí výnimočne zahŕňať rôzne príslušné právne základy.
            
            
               4.2.2.Uplatnenie na tento prípad
            
            
               Hlavný cieľ a obsah pripravovaných aktov sa týka vykonávania dohody.
            
            
               Dohoda sleduje ciele a obsahuje zložky v oblastiach spoločnej zahraničnej a bezpečnostnej politiky a technickej spolupráce s rozvinutými krajinami. Tieto aspekty dohody sú nerozlučne spojené bez toho, aby jeden cieľ alebo zložka boli oproti ostatným doplňujúce. Podpísanie dohody a jej predbežné vykonávanie boli založené na článku 37 Zmluvy o Európskej únii (ZEÚ) a článku 212 ods. 1 Zmluvy o fungovaní Európskej únie (ZFEÚ).
            
            
               Pripravované akty by preto mali byť založené na rovnakých hmotnoprávnych základoch.
            
            
               5.ZÁVER
            
            
               Na základe vyššie uvedených skutočností by právnym základom navrhovaného rozhodnutia mal byť článok 37 ZEÚ a článok 212 ods. 1 ZFEÚ v spojení s článkom 218 ods. 9 ZFEÚ.
            
            
               2017/0279 (NLE)
            
            
               Spoločný návrh
            
            
               ROZHODNUTIE RADY
            
            
               o pozícii, ktorá sa má v mene Európskej únie prijať v Spoločnom výbore ministrov a Spoločnom výbore pre spoluprácu zriadených Dohodou o strategickom partnerstve medzi Európskou úniou a jej členskými štátmi na jednej strane a Kanadou na strane druhej, pokiaľ ide o prijatie rokovacieho poriadku Spoločného výboru ministrov, mandátu Spoločného výboru pre spoluprácu a mandátu podvýborov zriadených Spoločným výborom pre spoluprácu
            
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii, a najmä na jej článok 37,
            
            
               so zreteľom na Zmluvu o fungovaní Európskej únie, a najmä na jej článok 212 ods. 1 v spojení s článkom 218 ods. 9,
            
            
               so zreteľom na návrh Európskej komisie a vysokej predstaviteľky Únie pre zahraničné veci a bezpečnostnú politiku,
            
            
               keďže:
            
         
         
            
               (1)
                     Dohoda o strategickom partnerstve medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“) bola podpísaná 30. októbra 2016 v Bruseli a predbežne sa vykonáva od 1. apríla 2017.
            
            
               (2)
                     Článkom 27 ods. 2 a 3 dohody sa zriaďuje Spoločný výbor ministrov a Spoločný výbor pre spoluprácu na uľahčenie vykonávania dohody.
            
            
               (3)
                     V článku 27 ods. 2 písm. b) bode iv) dohody sa stanovuje, že Spoločný výbor ministrov má prijať svoj rokovací poriadok a v článku 27 ods. 3 písm. c) dohody sa stanovuje, že Spoločný výbor pre spoluprácu sa má dohodnúť na svojom mandáte. V článku 27 ods. 3 písm. b) bode viii) tejto dohody sa stanovuje, že Spoločný výbor pre spoluprácu má zriadiť podvýbory, ktoré mu budú pomáhať pri plnení jeho úloh.
            
            
               (4)
                     V článku 27 ods. 2 písm. b) bode ii) dohody sa stanovuje, že Spoločnému výboru ministrov má predsedať minister zahraničných vecí Kanady a vysoký predstaviteľ Únie pre zahraničné veci a bezpečnostnú politiku. V článku 27 ods. 3 písm. c) sa stanovuje, že Spoločnému výboru pre spoluprácu má predsedať jeden vyšší úradník z Kanady a jeden vysoký úradník Únie.
            
            
               (5)
                     Na zabezpečenie účinného vykonávania tejto dohody by sa mal prijať rokovací poriadok Spoločného výboru ministrov, mandát Spoločného výboru pre spoluprácu a mandát jeho podvýborov.
            
            
               (6)
                     Pozícia Únie v Spoločnom výbore ministrov a Spoločnom výbore pre spoluprácu by mala byť preto založená na pripojených návrhoch rokovacieho poriadku Spoločného výboru ministrov a mandátov Spoločného výboru pre spoluprácu a jeho podvýborov,
            
            
            
               PRIJALA TOTO ROZHODNUTIE:
            
            
               Článok 1
            
            
               1.
                     Pozícia, ktorá sa má prijať v mene Únie v Spoločnom výbore ministrov EÚ – Kanada, sa zakladá na znení rokovacieho poriadku Spoločného výboru ministrov, ktorý je pripojený k tomuto rozhodnutiu.
            
            
               2.
                     Pozícia, ktorá sa má prijať v mene Únie v Spoločnom výbore pre spoluprácu EÚ – Kanada, sa zakladá na znení mandátu Spoločného výboru pre spoluprácu a znení mandátu podvýborov, ktoré sú pripojené k tomuto rozhodnutiu.
            
            
               Článok 2
            
            
               Toto rozhodnutie je určené Komisii a vysokej predstaviteľke Únie pre zahraničné veci a bezpečnostnú politiku.
            
            
               V Bruseli
            
            
                  Za Radu
            
            
                  predseda
            
         
         
            
                  
                     (1)
                  Vec C-399/12, Nemecko/Rada, (OIV), ECLI:EU:C:2014:2258, body 61 – 64. 
               
            
      
    ---documentbreak--- 
      
         
               EURÓPSKA KOMISIA
            V Bruseli31. 10. 2017
            JOIN(2017) 40 final
            PRÍLOHY
            k
            Spoločnému návrhu rozhodnutia Rady
            o pozícii, ktorá sa má v mene Európskej únie prijať v Spoločnom výbore ministrov a Spoločnom výbore pre spoluprácu zriadených Dohodou o strategickom partnerstve medzi Európskou úniou a jej členskými štátmi na jednej strane a Kanadou na strane druhej, pokiaľ ide o prijatie rokovacieho poriadku Spoločného výboru ministrov, mandátu Spoločného výboru pre spoluprácu a mandátu podvýborov zriadených Spoločným výborom pre spoluprácu 
            
               
         
         
            
               PRÍLOHA 1
            
            
            
               Rokovací poriadok Spoločného výboru ministrov
            
            
            
               SPOLOČNÝ VÝBOR MINISTROV EÚ – KANADA,
            
            
               so zreteľom na Dohodu o partnerstve a spolupráci medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“), a najmä na jej článok 27,
            
            
               keďže:
            
            
               (1)V súlade s článkom 30 ods. 2 dohody sa dohoda predbežne vykonáva od 1. apríla 2017.
            
            
               (2)Podľa článku 27 ods. 2 písm. b) bodu iv) dohody má Spoločný výbor ministrov prijať svoj rokovací poriadok,
            
            
               ROZHODOL TAKTO:
            
            
               Týmto sa prijíma rokovací poriadok Spoločného výboru ministrov uvedený v prílohe,
            
            
               V ... xxxx 
            
            
                     
                  
                  
                     
                        Za Spoločný výbor ministrov EÚ – Kanada
                     
                     
                        spolupredsedovia
                     
                  
               
               PRÍLOHA
            
            
               Rokovací poriadok Spoločného výboru ministrov
            
            
               Úlohy
            
            
               1. Spoločný výbor ministrov vykonáva tieto úlohy:
            
            
               a)hodnotí stav vzťahov na základe výročnej správy, ktorú predkladá Spoločný výbor pre spoluprácu;
            
            
               b)poskytuje odporúčania týkajúce sa práce Spoločného výboru pre spoluprácu vrátane odporúčaní na nové oblasti budúcej spolupráce;
            
         
         
            
               c)prijíma rozhodnutia so súhlasom oboch zmluvných strán dohody;
            
            
               d)poskytuje odporúčania týkajúce sa riešenie akýchkoľvek sporov vyplývajúcich z vykonávania dohody v súlade s článkom 28 dohody.
            
            
            
               Predseda, zloženie a účastníci
            
            
               1. Spoločnému výboru ministrov predsedá minister zahraničných vecí Kanady a vysoký predstaviteľ Únie pre zahraničné veci a bezpečnostnú politiku.
            
            
               2. Každá zmluvná strana dohody pred každým zasadnutím Spoločného výboru ministrov informuje sekretariát o zložení svojej delegácie.
            
            
               3. Spolupredsedovia môžu prizvať na zasadnutie odborníkov alebo zástupcov iných subjektov, aby pôsobili ako pozorovatelia alebo aby poskytli informácie o konkrétnej téme.
            
            
            
               Zasadnutia
            
            
               1. Spoločný výbor ministrov zasadá na ročnom základe alebo na základe vzájomnej dohody, kedykoľvek si to okolnosti vyžiadajú. Zasadnutia Spoločného výboru ministrov sa uskutočňujú striedavo v Európskej únii a Kanade, alebo na ktoromkoľvek inom mieste, ktoré schválili spolupredsedovia, v deň stanovený vzájomnou dohodou.
            
            
               2. Zasadnutia Spoločného výboru ministrov sú neverejné, pokiaľ spolupredsedovia so súhlasom zmluvných strán dohody nerozhodnú, že zasadnutie je verejné.
            
            
            
               Sekretariát
            
            
               1. Zástupca Európskej služby pre vonkajšiu činnosť a zástupca Ministerstva zahraničných vecí Kanady spoločne plnia úlohy tajomníkov Spoločného výboru ministrov. Relevantné oznámenia spolupredsedov a spolupredsedom sa postupujú tajomníkom.
            
            
               2. Sekretariát zabezpečí pravidelný kontakt pred zasadnutiami Spoločného výboru ministrov aj prostredníctvom videokonferencií, aby zhodnotil tematické dialógy, ktoré sa mohli uskutočniť pred zasadnutím Spoločného výboru ministrov. Obsah týchto dialógov sa zohľadní pri príprave programu zasadnutia Spoločného výboru ministrov.
            
            
            
               Programy zasadnutí
            
            
               1. Sekretariát hostiteľskej zmluvnej strany vypracuje predbežný program každého zasadnutia. Predbežný program zasadnutia sa spolu s príslušnými dokumentmi postúpi zmluvným stranám dohody najneskôr 15 pracovných dní pred začiatkom zasadnutia, pokiaľ to okolnosti umožňujú.
            
            
               2. Spolupredsedovia schvália program zasadnutia a na začiatku každého zasadnutia ho prijme Spoločný výbor ministrov. Do programu možno zaradiť aj body, ktoré nie sú uvedené v predbežnom programe, ak sa tak spolupredsedovia rozhodnú.
            
            
               Spoločné vyhlásenie ministrov
            
         
         
            
               1. Zmluvné strany schvália vyhlásenie Spoločného výboru ministrov na konci každého zasadnutia. Vyhlásenie je zverejnené a môže zahŕňať odporúčania schválené zmluvnými stranami dohody.
            
            
               Rozhodnutia a odporúčania
            
            
               1. Spoločný výbor ministrov môže prijať rozhodnutia alebo poskytnúť odporúčania v záujme dosiahnutia cieľov tejto dohody.
            
            
               2. Zmluvné strany dohody spoločne prijmú rozhodnutia a odporúčania Spoločného výboru ministrov, ktoré sa na strane EÚ podľa potreby oznámia Generálnemu sekretariátu Európskej komisie, Európskej službe pre vonkajšiu činnosť, stálym zastúpeniam členských štátov pri Európskej únii, Generálnemu sekretariátu Rady Európskej únie a na strane Kanady príslušným kanadským orgánom.
            
            
               3. Rozhodnutia sa prijmú po ukončení príslušných vnútorných postupov zmluvných strán dohody v súlade s ich zákonmi a inými právnymi predpismi.
            
            
               4. Rozhodnutia a odporúčania Spoločného výboru ministrov sa vyhotovujú v dvoch autentických vyhotoveniach podpísaných spolupredsedami.
            
            
               5. V naliehavom prípade sa rozhodnutia a odporúčania môžu prijať písomným postupom mimo formálneho zasadnutia Spoločného výboru ministrov. Takéto rozhodnutia a odporúčania musia byť oznámené zmluvným stranám dohody.
            
            
               Výdavky
            
            
               1. Každá zmluvná strana dohody znáša výdavky, ktoré jej vzniknú v dôsledku účasti na zasadnutiach Spoločného výboru ministrov, a to tak výdavky na personál, cestovné náklady a diéty, ako aj poštovné a telekomunikačné výdavky.
            
            
               2. Každá zmluvná strana dohody znáša výdavky, ktoré jej vzniknú v súvislosti s tlmočením na zasadnutiach a prekladmi.
            
            
               3. Hostiteľská zmluvná strana dohody znáša výdavky súvisiace s organizáciou zasadnutí a rozmnožením dokumentov.
            
            
               Dôvernosť informácií
            
            
               Keď zmluvná strana dohody predloží Spoločnému výboru ministrov informácie označené ako dôverné, druhá zmluvná strana zaobchádza s takýmito informáciami ako s dôvernými.
            
            
            
               PRÍLOHA 2
            
            
               Mandát Spoločného výboru pre spoluprácu
            
            
            
               SPOLOČNÝ VÝBOR PRE SPOLUPRÁCU EÚ – KANADA,
            
            
               so zreteľom na Dohodu o partnerstve a spolupráci medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“), a najmä na jej článok 27,
            
            
               keďže:
            
         
         
            
               (1)V súlade s článkom 30 ods. 2 dohody sa dohoda predbežne vykonáva od 1. apríla 2017.
            
            
               (2)Podľa článku 27 ods. 3 písm. c) dohody Spoločný výbor pre spoluprácu prijíma svoj mandát,
            
            
            
               SCHVÁLIL TOTO:
            
            
               Týmto sa prijíma mandát Spoločného výboru pre spoluprácu uvedený v prílohe.
            
            
               V ... xxxx
            
            
            
                     
                  
                  
                     
                        Za Spoločný výbor pre spoluprácu EÚ – Kanada
                     
                     
                     
                     
                        spolupredsedovia
                     
                  
               
               PRÍLOHA
            
            
               Mandát Spoločného výboru pre spoluprácu
            
            
               Úlohy
            
            
               Spoločný výbor pre spoluprácu vykonáva tieto úlohy:
            
            
               a)odporúča priority v súvislosti so spoluprácou medzi zmluvnými stranami dohody;
            
            
               b)monitoruje vývoj strategických vzťahov medzi zmluvnými stranami dohody;
            
            
               c)vymieňa si názory a predkladá návrhy týkajúce sa akýchkoľvek otázok spoločného záujmu;
            
            
               d)poskytuje odporúčania na zvýšenie efektívnosti, účinnosti a synergie medzi zmluvnými stranami dohody;
            
            
               e)zabezpečuje riadne fungovanie tejto dohody;
            
            
               f)predkladá Spoločnému výboru ministrov výročnú správu o stave vzťahov, ktorú zmluvné strany dohody zverejnia;
            
            
               g)primerane rieši všetky záležitosti podľa tejto dohody, ktoré mu postúpia zmluvné strany tejto dohody;
            
            
               h)zriaďuje podvýbory, ktoré mu budú pomáhať pri plnení jeho úloh. Tieto podvýbory by však nemali duplikovať funkciu orgánov zriadených podľa iných dohôd medzi zmluvnými stranami dohody;
            
         
         
            
               i)zohľadňuje situácie, keď sa niektorá zo zmluvných strán dohody domnieva, že jej záujmy boli alebo by mohli byť nepriaznivo ovplyvnené rozhodovacími procesmi v oblastiach spolupráce, na ktoré sa nevzťahuje osobitná dohoda.
            
            
            
               Zloženie, predseda a účastníci
            
            
               1. Spoločný výbor pre spoluprácu sa skladá zo zástupcov oboch zmluvných strán.
            
            
               2. Spoločnému výboru pre spoluprácu predsedá jeden vysoký úradník Európskej služby pre vonkajšiu činnosť a jeden vyšší úradník z Ministerstva zahraničných vecí Kanady.
            
            
               3. Každá zmluvná strana dohody pred každým zasadnutím Spoločného výboru pre spoluprácu informuje spolupredsedov o zložení svojej delegácie.
            
            
               4. Spolupredsedovia môžu prizvať na zasadnutie odborníkov alebo zástupcov iných subjektov, aby pôsobili ako pozorovatelia alebo aby poskytli informácie o konkrétnej téme.
            
            
            
               Zasadnutia
            
            
               1. Spoločný výbor pre spoluprácu zasadá na ročnom základe alebo na základe vzájomnej dohody. Zasadnutia Spoločného výboru pre spoluprácu zvolávajú spolupredsedovia. Zasadnutia Spoločného výboru pre spoluprácu sa uskutočňujú striedavo v Európskej únii a Kanade v deň stanovený vzájomnou dohodou. Mimoriadne zasadnutia Spoločného výboru pre spoluprácu sa môžu uskutočniť na žiadosť ktorejkoľvek zo zmluvných strán dohody.
            
            
               2. Mimoriadne zasadnutia Spoločného výboru pre spoluprácu sa môžu so súhlasom spolupredsedov výnimočne uskutočniť prostredníctvom videokonferencie alebo telekonferencie.
            
            
                3. Zasadnutia Spoločného výboru pre spoluprácu sú neverejné, pokiaľ spolupredsedovia so súhlasom zmluvných strán dohody nerozhodnú, že zasadnutie je verejné.
            
            
            
               Sekretariát
            
            
               Zástupca Európskej služby pre vonkajšiu činnosť a zástupca Ministerstva zahraničných vecí Kanady spoločne plnia úlohy tajomníkov Spoločného výboru pre spoluprácu. Relevantné oznámenia spolupredsedov a spolupredsedom sa postupujú tajomníkom.
            
            
            
               Programy zasadnutí
            
            
               1. Sekretariát hostiteľskej zmluvnej strany dohody vypracuje predbežný program každého zasadnutia po konzultácii so sekretariátom druhej zmluvnej strany. Predbežný program sa spolu s príslušnými dokumentmi postupuje zmluvným stranám dohody najneskôr 15 pracovných dní pred začiatkom zasadnutia. Spolupredsedovia môžu so súhlasom zmluvných strán v prípade potreby stanoviť inú lehotu pre konkrétne zasadnutie.
            
            
               2. Ktorákoľvek zmluvná strana dohody môže požiadať sekretariát, aby do programu zaradil určitý bod. Predbežný program zasadnutia obsahuje všetky body, o ktorých zaradenie do programu dostal sekretariát žiadosť najneskôr 21 pracovných dní pred začiatkom zasadnutia.
            
            
               3. Spolupredsedovia schvália program zasadnutia a na začiatku každého zasadnutia ho prijme Spoločný výbor pre spoluprácu. Do programu možno zaradiť aj body, ktoré nie sú uvedené v predbežnom programe, ak s tým spolupredsedovia súhlasia.
            
         
         
            
               4. Zmluvné strany dohody zabezpečia pravidelný kontakt pred zasadnutím Spoločného výboru pre spoluprácu aj prostredníctvom videokonferencií, aby zhodnotili tematické a geografické dialógy, ktoré sa mohli uskutočniť pred zasadnutím. Obsah týchto dialógov sa zohľadní pri príprave programu zasadnutia Spoločného výboru pre spoluprácu.
            
            
               Zápisnica
            
            
               1. Spolupredsedovia na každom zasadnutí zhrnú závery, ku ktorým dospel Spoločný výbor pre spoluprácu. Sekretariáty zmluvných strán spoločne schvália návrh zápisnice na základe týchto záverov. Prvý návrh zápisnice vypracuje sekretariát hostiteľskej zmluvnej strany do 15 pracovných dní odo dňa konania zasadnutia.
            
            
               2. Návrh zápisnice schvália obe zmluvné strany do 30 pracovných dní odo dňa konania zasadnutia alebo v inej lehote, na ktorej sa zmluvné strany dohodnú. Keď zmluvné strany schvália návrh zápisnice, spolupredsedovia a tajomníci podpíšu dve pôvodné vyhotovenia ručne alebo elektronicky.
            
            
            
               Odporúčania
            
            
               1. Odporúčania Spoločného výboru pre spoluprácu sa prijmú po vzájomnej dohode zmluvných strán dohody a uvedú sa v spoločnej zápisnici. Zápisnica sa na strane EÚ podľa potreby oznámi Generálnemu sekretariátu Európskej komisie, Európskej službe pre vonkajšiu činnosť, Generálnemu sekretariátu Rady Európskej únie, stálym zastúpeniam členských štátov pri Európskej únii a na strane Kanady príslušným kanadským orgánom.
            
            
               2. Spoločný výbor pre spoluprácu poskytne súvisiace odporúčania týkajúce sa riešenia akýchkoľvek sporov vyplývajúcich z vykonávania tejto dohody. Tieto odporúčania poskytne v súlade s článkom 28 tejto dohody.
            
            
               Výročná správa predkladaná Spoločnému výboru ministrov
            
            
               1. Sekretariát zabezpečí prípravu a zaslanie výročnej správy o stave vzťahov zmluvným stranám dohody najneskôr do 15 pracovných dní pred zasadnutím Spoločného výboru pre spoluprácu.
            
            
               2.  Spoločný výbor pre spoluprácu schváli výročnú správu predkladanú Spoločnému výboru ministrov. Správa sa následne zverejní.
            
            
               Výdavky
            
            
               1. Každá zmluvná strana dohody znáša výdavky, ktoré jej vzniknú v dôsledku účasti na zasadnutiach Spoločného výboru pre spoluprácu, a to tak výdavky na personál, cestovné náklady a diéty, ako aj poštovné a telekomunikačné výdavky.
            
            
               2. Každá zmluvná strana dohody znáša výdavky, ktoré jej vzniknú v súvislosti s tlmočením na zasadnutiach a prekladmi.
            
            
               3. Hostiteľská zmluvná strana dohody znáša výdavky v súvislosti s organizáciou zasadnutí a rozmnožením dokumentov.
            
            
               Zriadenie podvýborov
            
            
               1. Spoločný výbor pre spoluprácu môže zriadiť podvýbory, ktoré mu budú pomáhať pri plnení jeho úloh. Podvýbory podávajú správy Spoločnému výboru pre spoluprácu po každom zasadnutí a neduplikujú funkciu orgánov zriadených podľa iných dohôd medzi zmluvnými stranami dohody.
            
            
               2. Spoločný výbor pre spoluprácu môže zrušiť každý existujúci podvýbor, vymedziť či zmeniť jeho mandát alebo zriadiť ďalšie podvýbory.
            
            
               Dôvernosť informácií
            
            
               Keď zmluvná strana dohody predloží Spoločnému výboru pre spoluprácu informácie označené ako dôverné, druhá zmluvná strana zaobchádza s takýmito informáciami ako s dôvernými.
            
         
         
            
               PRÍLOHA 3
            
            
               SPOLOČNÝ VÝBOR PRE SPOLUPRÁCU EÚ – KANADA
            
            
            
               Podvýbory a ich mandát
            
            
               SPOLOČNÝ VÝBOR PRE SPOLUPRÁCU EÚ – KANADA,
            
            
               so zreteľom na Dohodu o strategickom partnerstve medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“), a najmä na jej článok 27 ods. 3 písm. b) bod viii) a jej článok 28 ods. 2 a na mandát Spoločného výboru pre spoluprácu,
            
            
               keďže:
            
            
               (1)S cieľom umožniť diskusie na odbornej úrovni o kľúčových oblastiach, ktoré patria do rozsahu pôsobnosti dohody, Spoločný výbor pre spoluprácu môže zriadiť podvýbory,
            
            
            
               SCHVÁLIL TOTO:
            
            
            
               Mandát akýchkoľvek budúcich podvýborov sa uvádza v prílohe 3.
            
            
               V ...
            
            
            
               Za Spoločný výbor pre spoluprácu EÚ – Kanada
            
            
            
               spolupredsedovia
               
            
               PRÍLOHA
            
            
               Mandát podvýborov Spoločného výboru pre spoluprácu zriadených na základe Dohody o strategickom partnerstve
            
            
               Úlohy
            
         
         
            
               1. Podvýbory Spoločného výboru pre spoluprácu (ďalej len „podvýbory“) môžu prerokúvať vykonávanie tejto dohody v oblastiach, ktorých sa dohoda týka. Môžu diskutovať aj o témach alebo osobitných projektoch súvisiacich s príslušnými oblasťami dvojstrannej spolupráce vrátane výkladu tejto dohody.
            
            
               2. Podvýbory podliehajú Spoločnému výboru pre spoluprácu. Podávajú správy a predkladajú svoje zápisnice a závery spolupredsedom Spoločného výboru pre spoluprácu do 20 pracovných dní po každom zasadnutí.
            
            
               Zloženie a účastníci
            
            
               1. Podvýbory sa skladajú zo zástupcov oboch zmluvných strán dohody.
            
            
               2. Podvýbory môžu prizvať na svoje zasadnutia odborníkov a môžu ich vypočuť v súvislosti s osobitnými bodmi programu.
            
            
               3. Podvýborom predsedajú obe zmluvné strany dohody.
            
            
            
               Sekretariát
            
            
               Každý podvýbor rozhodne o rozdelení úloh sekretariátom tak, aby sa zabezpečilo včasné predkladanie správ Spoločnému výboru pre spoluprácu.
            
            
            
               Zasadnutia
            
            
               1. Podvýbory zasadajú vždy, keď si to vyžadujú okolnosti na základe písomnej žiadosti ktorejkoľvek zmluvnej strany dohody. Každé zasadnutie sa koná na mieste a v deň, na ktorom sa zmluvné strany dohody spoločne dohodli. Zasadnutia sa tiež môžu uskutočniť formou videokonferencie.
            
            
               2. Zasadnutia podvýborov sú neverejné, pokiaľ spolupredsedovia so súhlasom zmluvných strán dohody nerozhodnú, že zasadnutie je verejné.
            
            
            
               Programy zasadnutí
            
            
               Zmluvné strany dohody spoločne schvália program každého zasadnutia podvýboru.
            
            
            
               Zápisnica
            
            
               Zmluvné strany dohody spoločne vypracujú návrh zápisnice z každého zasadnutia podvýboru.